钦定古今图书集成/明伦汇编/氏族典/第233卷 > 《苏州府志》 > 张趯
## 钦定古今图书集成/明伦汇编/氏族典/第233卷 > 《苏州府志》 > 张趯

按《左传昭公三年》：“春，王正月，郑游吉如晋，送少姜之
葬。梁丙与张趯见之。梁丙曰：‘甚矣哉，子之为此来也’！
子太叔曰：‘将得已乎？昔文、襄之霸也，其务不烦诸侯，
令诸侯三岁而聘，五岁而朝，有事而会，不协而盟。君
薨，大夫吊，卿共葬事；夫人士吊，大夫送葬。足以昭礼
命事谋阙而已，无加命矣。今嬖宠之丧，不敢择位而
数于守适。唯惧获戾，岂敢惮烦？少姜有宠而死，齐必
继室。今玆，吾又将来贺，不唯此行也’。”张趯曰：“善哉！吾
得闻此数也。然自今子其无事矣。譬如火焉火中，寒
暑乃退，此其极也，能无退乎？”晋将失诸侯，诸侯求烦
不获。二大夫退。子太叔告人曰：“张趯有知，其犹在君
子之后乎？”